**Poročilo podprojekta OBLIKOVANJE LOGOTIPA**

Namen projekta: Zbiranje, oblikovanje in izbor novega logotipa in zastave Vrtca Ciciban Sevnica.

Vodja projekta: . Doris Fabjančič

Ker se je porodila ideja, da bi se predstavljali z novim logotipom in z zastavo, ki jo do sedaj še nismo imeli, se je omenjeni podprojekt odvijal v sodelovanju z drugimi podprojekti v sklopu obsežnega projekta na nivoju celotnega vrtca z naslovom VRTEC SKOZI ČAS.

Naloga je bila pomembna, obsežna, pa tudi zahtevna v tem smislu, kako poiskati ustrezno vsebino, ki bi dala pečat vrtcu in da bi bila v ponos vsem, ki živimo, delamo in ustvarjamo v naši hiši.

Želela sem, da bi tako logotip kot zastava delovala preprosto, enostavno, sproščeno, pa vendar, z eno pomembno sporočilno noto. Torej, da posredujeta neko zgodbo, sporočilo, vsebino, po kateri bi postali prepoznavni. Sledila sem cilju, da od ideje, navdiha, inspiracije do končne izvedbe čim bolj vključim otroke.

Mnogo vprašanj, razmišljanj se je porajalo v zvezi s tematiko( ali upodobimo samo otroke ali hišo, kot vrtec z otroki). Pozornost sem posvečala različnim otroškim risbicam in ena me je še posebno pritegnila, ki je nastala v oddelku Čebelic, zato sem jo shranila. Bila je zelo zanimiva, prikazovala je deklico in dečka.

Malo kasneje (oktobra 2013) je ena deklica v mojem oddelku (Ježki), čisto po naključju, spontano, narisala jabolko in se narisala v središče jabolka. Ta izdelek pa je pomenil premik naprej, kar je vodilo do nove ideje glede tematike. Predstavljalo je morebitno rdečo nit, na katero bi se lahko oprli pri nadaljnjem ustvarjanju. Ob razmišljanju sem prišla do zaključka, da je to tista prava vsebina, s katero bi se lahko predstavljali. Govori o naši prepoznavnosti v lokalnem prostoru (deklica in deček kot središče otrok), predstavlja kraj v katerem živimo in je avtohtono za naše področje ter je del naše zgodovine in je cenjeno že od nekdaj ( sevniška voščenka ), ponazarja pa tudi skrb za zdravo življenje ( jabolko ).

Še vedno pa so v ospredju tri različne teme in sicer otroci, hiša kot vrtec in jabolko z otroki.

K sodelovanju sem povabila sodelavki Martino Štefanič in Cveto Fakin, pregledale smo narejene osnutke in se odločile glede najbolj primerne in izvirne teme (sevniška voščenka in otroci ).

Na naslednjem srečanju projektnega tima , sem idejo predstavila sodelujočim v timu, bila je dobro sprejeta . Prav tako je bila izbrana tema predstavljena strokovnim delavcem vrtca in vsi oddelki vrtca so bili povabljeni, da sodelujejo in ustvarjajo na to temo.

Od vseh nastalih izdelkov, ki sem jih prejela, sta po mojem mnenju in seveda tudi po odzivu drugih, bila še vedno v ospredju deklica in deček, ki sta nastala v oddelku Čebelic ( upodobitev otrok ). Logotip je bil izdelan ( jabolko, otroci, otroški napis ).

Za dokončno oblikovanje, ki je zelo pomembno ( razporeditev napisa – predvsem na zastavi )je poskrbela Janja Vavtar, ki je strokovnjakinja na področju oblikovanja. Izdelala in predlagala je nekaj različnih variant končne izvedbe logotipa in zastave( konec januarja in začetek februarja 2014 ).

Delavci vrtca so imeli možnost, da se opredelijo in izrazijo svoje mnenje in tako izberejo logotip, ki jim je najbolj všeč.

Pripravljenost na sodelovanje v zvezi s svetovanjem glede tiska je pokazal tudi g. Zoran Bedek (všeč mu je bila izbira barv na zastavi – bela kot osnova v povezavi z zeleno, kar je zanimivo, saj je identično z našo občinsko zastavo ) .

Imamo to, kar smo si izbrali. Zastava ponosno visi pred vrtcem, logotipček pa poskakuje po različnih listkih.

Zadovoljna sem, da se predstavljamo s popolnoma otroškim delom, tudi navdih je spontan, prihaja od otrok. V pravem trenutku pa ta navdih znamo prepoznati in mu omogočiti, da zaživi z vsebino, ki je v našem okolju zelo pomembna in prepoznavna.

Sevnica, 3.12.2014 Zapisala Doris Fabjančič